इंटरव्यूअर सवालों को कर रहा था ट्रांसलेट; एक्ट्रेस ने कहा- इतनी भी नासमझ नहीं हूं
Kisi Ka Bhai Kisi Ki Jaan Promotion - शहनाज गिल इन दिनों किसी का भाई किसी की जान का प्रमोशन कर रही हैं। प्रमोशन के दौरान वो कुछ फैंस के सवालों का जवाब दे रही थीं। फैंस के सवाल अंग्रेजी में थे तो इंटरव्यूअर उन्हें हिंदी में ट्रांसलेट कर रहा था
शहनाज गिल इन दिनों अपनी फिल्म किसी का भाई किसी की जान का प्रमोशन कर रही हैं। प्रमोशन के दौरान वो कुछ फैंस के सवालों का जवाब दे रही थीं। फैंस के सवाल अंग्रेजी में थे तो इंटरव्यूअर उन्हें हिंदी में ट्रांसलेट कर रहा था। शहनाज ने तब कहा कि उन्हें अब थोड़ी बहुत अंग्रेजी आने लगी है, इसलिए इसे ट्रांसलेट करने की कोई जरूरत नहीं है।
शहनाज जब बिग बॉस के घर में थीं तब उन्होंने कहा था कि वो अंग्रेजी भाषा में ज्यादा कम्फर्टेबल नहीं हैं। हालांकि अब उनका कहना है कि वो इस भाषा को अब आसानी से समझ लेती हैं।
अब समझ में आने लगी है अंग्रेजी, पहले जैसा हाल नहीं है
FM कनाडा कनेक्ट के साथ इंटरव्यू में शहनाज ने कहा, 'अंग्रेजी मुझे थोड़ी थोड़ी समझ आने लगी है अब। इतनी भी फेलियर नहीं हूं।' शहनाज की ये बात सुनते ही इंटरव्यूअर मुस्कुराने लगा। चाहे वो बिग बॉस का घर हो या कोई इवेंट। शहनाज अक्सर खुद ही अपनी अंग्रेजी का मजाक बनाती दिखाई देती थीं। हालांकि वो अब काफी आगे बढ़ चुकी हैं। उनका बिग बॉस के घर से अब तक का सफर काफी चुनौतीपूर्ण रहा है।
अंग्रेजी में गाना गाकर वीडियो रिकॉर्ड किया था
शहनाज गिल ने कुछ वक्त पहले अपने इंस्टाग्राम पर एक वीडियो शेयर किया था। इस वीडियो में शहनाज जस्टिन बीबर का सॉन्ग गा रही थीं। उन्होंने गाना गाते वक्त कहा 'कौन कहता कि मुझे अंग्रेजी नहीं आती। भले ही पंजाबी टच क्यों न हो लेकिन अंग्रेजी तो अंग्रेजी होती है।'
बड़ी हीरोइन बनूंगी तो सबको एक जैसा रिस्पेक्ट दूंगी
इस इंटरव्यू में शहनाज गिल से जब पूछा कि उन्होंने अपने पिछले प्रोजेक्ट्स से क्या सीखा है। जवाब में उन्होंने कहा कि कई प्रोडक्शन हाउस एक्टर्स को उतनी रिस्पेक्ट नहीं देते हैं, उन्हें यही ट्रेडिशन बदलना है।
उन्होंने कहा, 'मैंने ये चीज कई प्रोडक्शन हाउस में अनुभव किया है कि वे लोग सेकेंड लीड और थर्ड लीड को ज्यादा महत्व नहीं देते हैं। मुझे लगता है कि ऐसा नहीं होना चाहिए, सबको एक समान सम्मान मिलना चाहिए। मैं जब बड़ी हीरोइन बनूंगी तो सपोर्टिंग एक्टर्स को बहुत रिस्पेक्ट दूंगी क्योंकि मैं भी वहीं से आई हूं।'
शहनाज को कैसे मिली सलमान की फिल्म ?
शहनाज गिल सलमान खान की फिल्म किसी का भाई किसी की जान से हिंदी फिल्मों में डेब्यू करने जा रही हैं। शहनाज ने अभी कुछ दिन पहले फिल्म मिलने का एक किस्सा सुनाया था।
शहनाज ने द कपिल शर्मा शो में कहा कि सलमान ने जब उन्हें फिल्म ऑफर करने के लिए कॉल किया तो उन्होंने अनजान नंबर समझ कर वो नंबर ही ब्लॉक कर दिया था। बाद में जब उन्होंने देखा कि ये सलमान खान का नंबर है तो उन्होंने तुरंत अनब्लॉक करते हुए कॉल बैक किया। सलमान ने इसके बाद उन्हें फिल्म ऑफर कर दी।
सलमान के ऊपर फूटा सिडनाज के फैंस का गुस्सा
सलमान ने इसी शो में लोगों से कहा कि शहनाज को अब सिद्धार्थ शुक्ला के साथ जोड़ कर नहीं देखना नहीं चाहिए। सिद्धार्थ अब चला गया है, वो जहां होगा खुश होगा। शहनाज तो जिंदगी भर कुंवारी नहीं रह सकती, इसलिए फैंस को अब सिडनाज-सिडनाज कहना बंद करना चाहिए।
हालांकि सिद्धार्थ के फैंस को सलमान की ये बात ज्यादा कुछ रास नहीं आई। सोशल मीडिया पर फैंस का कहना है कि सलमान कौन होते हैं शहनाज को मूव ऑन की सलाह देने वाले। सलमान किसी को जबरदस्ती भूलने की बात नहीं कर सकते।
